**„Výzva manželských kríz a ich presvetlenie“**

**Kamil a Katarína Baginovci, poradenské centrum pre rodiny Bratislava**

Keď sme sa dozvedeli, že tu dnes máme pred vás predstúpiť, začali sme sa zamýšľať, čo by boli tie najsprávnejšie slová, ktoré by tu mali odznieť. A preto sme sa rozhodli, že bude asi najlepšie, v súvislosti s názvom našej témy, ktorou je „výzva manželských kríz a ich presvetlenie“ hovoriť cez svedectvo nášho manželstva. Plne si totiž uvedomujeme hodnotu sviatosti, ktorú sme dostali a snažíme sa napĺňať našu identitu a miesto v Cirkvi. Vnímame totiž, že Boh nám dal do nášho manželstva veľa lásky a našou úlohou by malo byť, aby sa ňou mohli živiť aj iní.Dovoľte nám trocha bližšie sa predstaviť. Sme manželia Katarína a Kamil Baginovci z Bratislavy. Manželmi sme 24 rokov. Pán Boh nám požehnal 4 deti - 21 ročnú Alžbetku, 20 ročného Matúša, 17 ročnú Žofku a 12 ročného Julka. Pôsobíme ako saleziáni spolupracovníci na Miletičovej v Bratislave. Náš manželský príbeh začal na gymnáziu v Trenčíne, kde sme sa síce poznali, ale len kamarátili. Tá pomyselná iskra preskočila až v Bratislave, kde sme študovali každý na inej vysokej škole, ale spoločne sme sa stretli vo folklórnom súbore Technik, nakoľko folklór nám obom učaroval. Na začiatku nášho manželstva sme boli obaja odhodlaní kráčať spoločne s Bohom aj keď sme ako čerství absolventi začínali veľmi skromne v jednej izbe ubytovne a rodičia boli od nás vzdialení 120 km (ale niekedy aj veľmi užitočných ☺).Až teraz, s odstupom času si uvedomujeme, že Boh si nás formoval hlavne tým, že nám do cesty posielal manželské páry, ktorých život bol pre nás veľkým vzorom – jednak vzťahom medzi sebou navzájom, príkladnou výchovou detí, ale aj praktizovaním dennodennej viery v rodine.Niekde sme totiž čítali, že pre upevnenie viery každého človeka je dôležité spoznať vo svojom živote Pavla, Barnabáša a Timoteja. Pavla – teda niekoho, kto bol na začiatku vašej cesty k Bohu, formoval vás a stal sa súčasťou vášho života, Barnabáša – niekoho, kto je vám rovnocenný na ceste viery a zdieľate s ním radosti aj ťažkosti života s Bohom a Timoteja – niekoho, kto potrebuje naopak vás a koho môžete svojou vierou a príkladom k Bohu potiahnuť vy.Prvých 10 rokov nášho manželstva bolo naplnených mnohými peknými a radostnými udalosťami – Pán nám požehnal 3 deti. Vyskytli sa nám však aj rôzne menšie krízy, ktoré sme sa snažili riešiť sami podobne ako väčšina manželov okolo nás. Uspokojovalo nás vedomie, že „veď to nie je až také zlé“, ako v mnohých iných vzťahoch v našom okolí.

Prvou odpoveďou na Amoris laetitia (AL) v súvislosti s našou dnešnou témou a s ktorou máme osobnú skúsenosť sú Manželské stretnutia (MS) v Banskej Bystrici (zrejme ste už viacerí z vás o nich niekedy počuli). Ponuka účasti na MS nás oboch zaujala. Obaja sme boli presvedčení, že nemáme veľké problémy a prvú polovicu kurzu, kde sa riešia „ťažšie“ témy ako krízy, odpustenie, zdravé sebavedomie a pod. sme prešli s ľahkosťou – akoby sa nás to ani netýkalo. Až postupne sme začali zisťovať, že to, čo nás trápi jeden pred druhým skrývame a na to, aby sme sa viac k sebe priblížili potrebujeme zlepšiť komunikáciu a a že sa musíme naučiť komunikovať spolu na vyššej hladine, kedy nastáva súzvuk sŕdc. V AL v bode 234 môžeme čítať: „Keď máme čeliť kríze, musíme byť prítomní. To je ťažké, pretože ľudia sa niekedy izolujú, aby neukázali, čo cítia, uťahujú sa nabok v malichernom a klamlivom tichu. V týchto okamihoch treba vytvárať priestor na komunikáciu od srdca k srdcu“ MS nás, ale aj množstvo iných párov, učia veľa o sebe, o rozdieloch medzi mužom a ženou, o komunikačných technikách, o rôznych potrebách muža a ženy a ich napĺňaní, ale aj o prežívaní sexuality podľa Božieho plánu. V tom isto bode AL čítame aj „Problém je, že komunikovať takto v momente krízy sa stáva ťažším, ak sa to ľudia nikdy predtým nenaučili. Je to skutočné umenie, ktorému sa treba učiť vo chvíľach pokoja, aby sa dalo využiť v ťažkých časoch“. Mnohé páry absolvujúce MS si uvedomili, že aj keď im týždenný kurz dal do života nové podnety, ich praktický život ich často vrátil do starých koľají a opätovne sa na MS vracajú, lebo budovanie pevného manželstva je cesta a nie jednorazová záležitosť. Aj my patríme k tým, ktorí sa na „manželáky“ opätovne vracajú, lebo to nášmu manželstvu, ale aj našim deťom, ktoré tam majú svoj vlastný program, naďalej prospieva.

Keď sme uvažovali nad riadkami AL a názvom našej témy, uvedomili sme si ďalšiu odpoveď na AL, ktorá je prepojená s našim manželstvom. Už 27.rok vedieme detský folklórny súbor Kremienok, s ktorým pôsobíme pri cirkevnej ZŠ a sú v ňom prevažne deti z veriacich rodín. V bode 239 AL sa uvádza: „Zle prežité detstvo a dospievanie sú úrodnou pôdou pre osobné krízy, ktoré poškodzujú manželstvo. Citácia pokračuje: Niekedy ľudia milujú egocentrickou láskou dieťaťa, ktoré uviazlo vo fáze skreslenej skutočnosti a prežívania vrtochu, že všetko sa musí krútiť okolo jeho ja. Je to nenásytná láska, ktorá kričí a plače, keď nedostane po čom túži.“ Občas aj v našom súbore vidíme, že ak dieťa prežíva krízu v jeho vlastnej rodine, jeho prejavy správania sú tým veľmi poznačené. A preto sa snažíme byť na tieto situácie vnímaví a pôsobiť prostredníctvom dieťaťa aj na celú jeho rodinu. Musíme sa však snažiť zachytiť aj najmenší signál, že sa o tom dieťa rozprávať chce. Pre nás s Kamilom je dôležité, aby sme si uvedomovali, že nás deti v každej chvíli vnímajú nielen ako vedúcich súboru, ale aj ako manželov a rodičov, keďže v našom súbore účinkujú aj naše 4 deti. Ak totiž vidia dobrý príklad, dáva im to nádej, že sa to aj v ich rodine môže ešte zmeniť a ak aj nie, že v ich vlastnej budúcej rodine si môžu vybudovať vzťahy úplne inak a po novom. Zároveň je to výzva aj pre naše manželstvo, aby nás množstvo aktivít s takto veľkým súborom, kde je takmer 100 detí (ak sa totiž s Kamilom hádame, tak to je najčastejšie o Kremienku) aby nás to všetko úplne nepohltilo. Je pre nás veľmi dobré, že máme vo svojej blízkosti priateľov, a najmä duchovného vodcu, ktorí nám vedia dať signály, keď by množstvo našich aktivít mohlo byť potenciálnym zdrojom našej vlastnej krízy.

Ale späť k príbehu nášho manželstva. Ako sme už povedali, máme 4 deti a Katka s nimi bola 15 rokov na materskej. Ako pedagogička sa síce potom vrátila učiť, až kým sme sa v roku 2012 nestali súčasťou uvažovania saleziánskej rodiny - Čo je momentálnou potrebou doby s pohľadom upretým na rodiny ? Odpoveďou bola myšlienka založenia poradenského centra pre rodiny, ktoré podá pomocnú roku manželom, snúbencom, mladým a to preventívnym spôsobom. A tak po roku príprav začalo v januári 2014 svoju činnosť Poradenské centrum pre rodiny pod názvom Family Garden, ktoré zastrešujú laici – saleziáni spolupracovníci v Bratislave na Miletičovej ulici a ja som stala jeho koordinátorkou. A ako Kamil spomínal, v našej činnosti sa snažíme najmä o prevenciu. Vznik takéhoto centra považujeme možno za tretiu, najpodstatnejšiu odpoveď na AL, ktorá súvisí s našou dnešnou témou. Najdôležitejšími piliermi aktivít centra Family garden sú:

* svedectvá manželov a odborné prednášky
* príprava snúbencov do manželstva
* sprevádzanie párov a jednotlivcov
* výcvikový kurz „Kresťanský kouč“
* dobrovoľníctvo

Do konkrétnej spolupráce sú zapojení aj mnohí odborníci: kňazi, gynekológ, právnik, finančný poradca, manželské páry, kresťanskí kouči. Ak dovolíte, v krátkosti vám ich priblížime. Prvou z našich činností sú **svedectvá manželov a odborné prednášky** pri ktorých sme vsadili na pravidelnosť. Každý druhý a štvrtý pondelok v mesiaci sa v priestoroch pod kostolom na Miletičovej stretávajú všetci tí, ktorých zaujme aktuálne ponúkaná téma. **Príprava snúbencov do manželstva** je ďalšiu hlavnou činnosťou nášho centra. Je do nej spolu s kňazom zapojený aj manželský pár. Táto príprava pozostáva z 9 stretnutí, z toho 4 sú s manželským párom. Jej súčasťou je taktiež stretnutie na tému prirodzených metód plánovania rodičovstva. Do tejto služby sme už 8 rokov zapojení aj my s Katkou. Z mnohých spätných väzieb snúbencov vnímame, že je pre nich veľkým prínosom najmä to, že ich stretnutia s nami prebiehajú priamo u nás doma, v našej obývačke. Majú tak podľa nich možnosť zažiť otvorenosť a prijatie, ale aj praktické fungovanie celej rodiny (napríklad spoločnej záverečnej modlitby s našimi deťmi). **Sprevádzanie párov a jednotlivcov:** A opäť čítame AL v bode 234: „V ťažkých alebo kritických situáciách sa väčšina ľudí neobracia na pastoračné sprevádzanie, pretože ho nevníma ako chápavé, blízke, realistické, vtelené. Pokúsme sa preto pozrieť na manželské krízy pohľadom, ktorý neignoruje ich bremeno bolesti a úzkosti“. Od svojho vzniku sa na naše centrum obrátilo viac ako 200 klientov, za ktorými je často celá rodina „Je dobré sprevádzať manželov, aby boli schopní prijať krízy, ktoré môžu prísť, zdvihnúť ich rukavicu a určiť im miesto v rodinnom živote. Skúsení a formovaní manželia musia byť pripravení sprevádzať druhých v tomto zistení tak, aby ich krízy nenaplašili a nepriviedli k unáhleným rozhodnutiam“. (AL 232). **Kresťanský koučing** vznikol na pôde Family Garden a ako prvý na Slovensku ponúka systematický výcvik ľudí, ktorí vedia ponúknuť sprevádzanie pre jednotlivcov, alebo manželský pár. Doposiaľ je takto vyškolených 66 koučov (jednak kňazi, či už diecézni alebo rehoľní - SDB a OFMcap, ďalej rehoľníci – FMA a ďalšie, ako aj laici v rôznych profesiách z celého Slovenska pripravení ponúknuť svoje služby vo svojej diecéze/farnosti). Jednou z dôležitých súčastí nášho centra je aj **dobrovoľníctvo** a to o to viac, že sú to najmä mladí ľudia, študenti, ktorí sú zapálení pre túto vec a obetovali pre FG množstvo hodín svojho času (či už mediálny tím, ktorí nám spravuje web, FB a komunikáciu s médiami, príprava prednášok, fotenie a zachytávanie myšlienok z nich, príprava a organizácia všetkých našich podujatí). Samozrejme je to aj množstvo odborníkov, či už tí, ktorí prednášali, alebo tí, ktorí poskytujú konkrétnu „pro bono“ pomoc pre našich klientov. Dovoľujeme si vám ponúknuť malý súhrn našej činnosti v číslach:

* prednášok sa zúčastnilo takmer 6.500 účastníkov
* snúbeneckej prípravy sa zúčastnilo 65 párov
* pomohlo sa takmer 200 klientom
* vyškolených bolo 66 kresťanských koučov
* dobrovoľníci obetovali 6.000 hodín svojho času

Tak ako sme v úvode nášho vstupu hovorili o identite manželov a ich mieste v Cirkvi, z našej doterajšej manželskej skúsenosti sa nám črtá, že čím je viac prebudená naša identita ako manželského páru, tým viac sa to môže vracať kňazovi v posilnení jeho vlastnej identity ako pastiera. Veľmi nás vždy poteší, keď sa stretneme s kňazom, ktorý vníma hodnoty našich sviatostí rovnocenne a tým sa viac a viac odkrýva naša spoločná úloha v Cirkvi. Našou úlohou ako kresťanských manželov je žiť tak, aby mladí ľudia, ktorí hľadajú rodinu kde to funguje mali ku komu vzhliadať ako ku svojmu vzoru a v čase krízy, alebo jej počiatku mali za kým prísť. Zároveň si uvedomujeme aj to, že potreba budovania rodinných poradenských centier by nemala skončiť len na akomsi organizačno-technickom návode, pretože hrozí riziko, že používaním iba ľudských nástrojov zabudneme, že na ľudské problémy neexistujú čisto ľudské riešenia. Sv.otec František nám pripomína: „Drahé rodiny, aj vy ste súčasťou Božieho ľudu. Kráčajte s radosťou spolu s týmto ľudom. Zostaňte vždy zjednotené s Ježišom a prinášajte ho všetkým cez vaše svedectvo.“

Ak sú tu medzi vami laici, ktorí cítite, že máte chuť ísť do služby:

* **dajte o sebe vedieť** – jednak svojim priateľom vo farnosti, že takto uvažujete, ale najmä kňazovi vo svojej farnosti
* Ak vidíte vo vašom okolí, alebo farnosti priestor na založenie rodinného poradenského centra, Family garden vie **ponúknuť svoje know how** pre jeho založenie a nastavenie jeho fungovania
* A v neposlednom rade si myslíme, že dnes viac ako kedykoľvek predtým je nevyhnutná rovnocenná **koexistencia manželských párov a kňaza ako pastiera**.